Poziv građanima i institucijama ZDK: Ne dozvolite koruptivno djelovanje

U situaciji kada je na području Federacije BiH, odnosno Zeničko-dobojskog kantona proglašeno stanje prirodne nesreće, zbog pandemije izazvane korona virusom COVID-19, kao i sa svim pratećim objektivnim poteškoćama koje su nastale ili će nastati u aktuelnim društveno- ekonomskim prilikama, Tim Vlade Zeničko-dobojskog kantona za borbu protiv korupcije želi da skrene pažnju, i upozori javnost na sljedeće.

Pored obaveznog poštivanja donesenih naredbi, mjera i preporuka od strane nadležnih štabova civilne zaštite u smislu zaštite zdravlja i podizanja općeg nivoa higijensko-epidemiološke zaštite, Tim Vlade Zeničko-dobojskog kantona za borbu protiv korupcije naglašava obavezu svih organa kantonalne uprave i javnih institucija na dosljedno poštivanje zakonskih i podzakonskih propisa, odnosno propisanih procedura u okvirima resornih nadležnosti i/ili djelokruga poslova i zadataka.

S tim u vezi, napominjemo i obavještavamo javnost, da će Tim u okviru svojih ovlaštenja sa dužnom pažnjom pratiti sva postupanja kantonalnih organa uprave i javnih institucija u novonastalim društvenim okolnostima, u smislu jačanja prevencije korupcije i sprečavanja nepravilnosti ili koruptivnih ponašanja, i u tom smislu pojačati saradnju sa svim agencijama, institucijama i organizacijama koje se neposredno bave sprečavanjem koruptivnih radnji i krivičnih djela korupcije.

Stoga, i ovom prilikom, pozivamo sve institucije i sve zaposlene da se u nastalim objektivno otežanim okolnostima i uslovima rada, dosljedno pridržavaju važećih propisa i propisanih procedura, u skladu sa donesenim akcionim planovima i planovima integriteta, te da se za sva dodatna pitanja, putem svojih imenovanih koordinatora, obrate na adresu Tima Vlade Zeničko-dobojskog kantona za borbu protiv korupcije.

Svjesni da ovakve društvene i životne prilike mogu uzrokovati mnoge nepravilnosti u društvenim i ekononomskim procesima (radni odnosi, javne nabavke, zloupotreba ovlaštenja) pozivamo/molimo građane Zeničko-dobojskog kantona da ne dozvole da bilo koja nepravilnost, koruptivno djelovanje kroz kršenje zakona ili zloupotrebu ovlaštenja, ostanu neprijavljeni odgovarajućim nadležnim institucijama.

Sve informacije i saznanja o učinjenim nepravilnostima i potencijalnim zloupotrebama mogu se prijaviti na mail adresu: timzaborbuprotivkorupcijezdk@zdk.ba